คลายล็อกด้วยม.44 แก้ไพรมารี ยังห้ามชุมนุมเกิน 5 (คลิป)
ให้ใช้ไลน์ติดต่อลูกพรรคได้ 2 รัฐมนตรียังเกาะเก้าอี้แน่น บิ๊กตู่ไม่เอาด้วย-กม.ใบขับขี่,ที่ประชุม คสช.เคาะใช้ ม.44 คลายล็อกการเมือง เคลียร์ทางให้ดำเนินกิจกรรมเคลื่อนไหว เปิดประชุมพรรค ตั้งกรรมการบริหารพรรค และรับสมาชิกใหม่ได้ หลังกฎหมายลูก 2 ฉบับประกาศใช้ วิษณุ แย้มปรับระบบไพรมารีโหวต ลดเงื่อนไขรับฟังความเห็นประชาชน มั่นใจแก้ปัญหาได้สะเด็ดน้ำ บิ๊กป้อม เผยยังตรึงกฎเหล็กชุมนุมเกิน 5 คนไม่ได้ สนธิรัตน์-อุตตม ประสานเสียงยังไม่คิดไขก๊อกเก้าอี้ รมต.ลงสนามการเมือง อุบไต๋ขอรอตัดสินใจอนาคตการเมืองอีกครั้ง ปิดรับสมัครชิง กกต.ลอตสอง ยอดผู้สมัคร 18 คน ชิง 2 เก้าอี้ที่เหลือ บิ๊กตู่ ส่งสัญญาณไม่เอาด้วยเพิ่มโทษหนักไม่พกใบขับขี่ โวยอย่าโยนภาระให้คนต้องพกใบขับขี่ เรตติ้งรายการเดินหน้าประเทศไทยพุ่ง หลังดึงดาราดังลงจอ เตรียมทาบ ญาญ่า เป็นพิธีกรกระชากเรตติ้งเพิ่ม,หลังจากที่หลายฝ่ายเรียกร้องให้ พล.อ.ประยุทธ์ จันทร์โอชา นายกรัฐมนตรี และหัวหน้า คสช. คลายล็อกทางการเมืองเพื่อเปิดโอกาสให้พรรคการเมืองดำเนินกิจกรรมเคลื่อนไหวต่างๆได้ ในที่สุดที่ประชุมคสช.ได้หารือแนวทางคลายล็อก โดยจะใช้มาตรา 44 ผ่อนปรนให้พรรคการเมืองสามารถทำกิจกรรมเคลื่อนไหว ได้ ภายหลังจากที่ร่าง พ.ร.บ.ประกอบรัฐธรรมนูญ 2 ฉบับสุดท้ายประกาศใช้ แต่ยังห้ามการชุมนุมทาง การเมืองเกิน 5 คน,วิษณุ ชง คสช. 6 ข้อคลายล็อก,เมื่อเวลา 08.30 น. วันที่ 28 ส.ค. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช.เป็นประธานการประชุม คสช. มีสมาชิก คสช.เข้าร่วมประชุมอย่างพร้อมเพรียง โดยนายวิษณุ เครืองาม รองนายกรัฐมนตรี ให้สัมภาษณ์ก่อนการประชุม คสช.เพื่อพิจารณาคลายล็อกให้พรรคการเมืองดำเนินกิจกรรมได้ว่า ได้ส่งข้อเสนอ 6 ข้อให้ พล.อ.เฉลิมชัย สิทธิสาท ผบ.ทบ. ในฐานะเลขาธิการ คสช. ไปแล้ว ส่วนจะมีข้อสังเกตเพิ่มเติมหรือไม่ ขึ้นอยู่กับที่ประชุม คสช. แต่ยืนยันไม่ได้เสนอข้อกำหนดการหาเสียงในโซเชียลที่หลายฝ่ายกังวลว่าควรมีข้อกำหนดที่ชัดเจน เพื่อป้องกันการทำผิดกฎหมายเลือกตั้ง,สมช.จับตาพวกเคลื่อนไหว ตปท.,พล.อ.วัลลภ รักเสนาะ เลขาธิการสภาความมั่นคงแห่งชาติ (สมช.) ให้สัมภาษณ์ถึงการจับตาความเคลื่อนไหวทางการเมืองเตรียมความพร้อมกรณีที่ คสช.จะคลายล็อกทางการเมืองว่า การจับตากลุ่มการเมืองดำเนินการเป็นปกติอยู่แล้ว ขณะนี้การเคลื่อนไหวเป็นไปตามปกติ ต้องดูการคลายล็อกจะเป็นอย่างไร เพื่อพิจารณาปรับมาตรการให้เหมาะสมกับสถานการณ์ ส่วนการเคลื่อนไหวใต้ดินนั้น สมช.จับตาอยู่ ยังอยู่ในภาวะที่ควบคุมได้ คิดว่าทุกอย่างจะเรียบร้อยจนถึงวันเลือกตั้ง เมื่อถามว่า นอกจากจับตาการเคลื่อนไหวในประเทศแล้ว มีการจับตาการเคลื่อนไหวในต่างประเทศหรือไม่ พล.อ.วัลลภตอบว่า มี เพราะการเคลื่อนไหวในปัจจุบันมีทั้งในประเทศและต่างประเทศ สมช.ดูอยู่,รอคลายล็อกหลังประกาศ ก.ม.ลูก,ต่อมาเวลา 14.00 น. พล.อ.ประยุทธ์ จันทร์โอชา นายกรัฐมนตรีและหัวหน้า คสช.กล่าวภายหลังการประชุม คสช.ว่า เป็นการหารือร่วมกันของ คสช.ในประเด็นคลายล็อกให้พรรคการเมือง มีการพูดคุยรายละเอียดจะทำอย่างไรไปสู่การเลือกตั้งตามกำหนดเวลา รัฐบาลไม่ได้มุ่งหวังทำให้การเลือกตั้งล่าช้าออกไปจากโรดแม็ป ที่ประชุมได้หารือประเด็นคลายล็อก เมื่อ พ.ร.บ.ประกอบรัฐธรรมนูญว่าด้วยการเลือกตั้ง ส.ส. และ พ.ร.บ.ประกอบรัฐธรรมนูญว่าด้วยการได้มาซึ่ง ส.ว.โปรดเกล้าฯลงมา ก็สามารถดำเนินกิจกรรมทางการเมืองได้บางเรื่อง เช่น การประชุม การแก้ข้อบังคับ การตั้งกรรมการบริหารพรรค การรับสมาชิก เป็นต้น รวมถึงการแก้ไขข้อขัดข้องตามที่พรรคการเมืองเสนอมาจากที่ได้ประชุมร่วมกับพรรคการเมืองต่างๆเมื่อเดือน เม.ย.ที่ผ่านมา เช่น ห้วงเวลาที่จัดให้มีทุนประเดิม การหาสมาชิก การสรรหาผู้สมัครแต่ละพรรค เน้นหลักการให้สมาชิกมีส่วนร่วม ทั้งหมดเป็นเพียงการหารือเท่านั้น ยืนยันจะเป็นไปตามกรอบเวลาเดิมเลือกตั้งเร็วที่สุดจะเป็นในเดือน ก.พ.62,ขีดเส้นทำกิจกรรมเดือน ก.ย.–ธ.ค.,พล.อ.ประยุทธ์กล่าวว่า ส่วนวันเลือกตั้งจำเป็นต้องพิจารณาตามที่ กกต.เสนอมา คือ เป็นวันอาทิตย์ เพื่อให้เกิดความสะดวกในการเตรียมการ และการลงคะแนนวันอาทิตย์แรกที่กำหนดไว้ คือวันอาทิตย์ที่ 24 ก.พ. ยังเป็นตามกรอบเวลาเดิม เร็วสุดตามนั้น วันนี้กำลังรอกฎหมายลงมาในเดือน ก.ย. เมื่อกฎหมายลงมาจะมีเวลาอีก 90 วัน การปลดล็อกต่างๆให้สามารถดำเนินการได้ในช่วง ก.ย.-ธ.ค. ก็เป็นระยะเวลา 90 วัน ซึ่งจะแก้ปัญหาได้ทั้งหมด เพื่อให้เกิดความเป็นธรรมกับทุกพรรคการเมือง เมื่อทำคำสั่งเสร็จแล้วค่อยว่ากันอีกที เมื่อถามว่า เรื่องไพรมารีโหวตสรุปจะให้พรรคไปหามาแล้วเข้าสู่ที่ประชุมคณะกรรมการบริหารพรรคใช่หรือไม่ พล.อ.ประยุทธ์ตอบว่า รอดูก่อน ก็แก้ปัญหานั้นแหละ เมื่อถามว่า จะออกเป็นมาตรา 44 ใช่หรือไม่ พล.อ.ประยุทธ์ตอบว่า เร็วๆนี้ ส่วนกระแสข่าวการปรับ ครม.นั้น ยืนยันไม่มีอะไรจะปรับทั้งสิ้น ในส่วนบทบาททางการเมืองของตัวเองที่เคยพูดไว้นั้น วันนี้บอกไว้ได้เลยว่า จะติดตามความเคลื่อนไหวของทุกพรรคการเมืองว่าเป็นอย่างไร จึงจะกำหนดบทบาทตัวเองได้อย่างเหมาะสม วันนี้ยังไม่ได้ตัดสินใจอะไร ยังมีเวลาอีกหลายเดือน,ปรับไพรมารีโหวตลดความเข้มข้น,นายวิษณุ เครืองาม รองนายกรัฐมนตรี กล่าวว่า ได้สรุปเรื่องการคลายล็อกให้ที่ประชุม คสช.รับทราบทั้งหมด 9 เรื่อง เพราะไม่ได้มีเฉพาะการคลายล็อก แต่ยังมีเนื้อหาที่ได้หารือกับ กกต. และพรรคการเมืองที่เสนอมาด้วยทั้งเรื่องค่าสมัครสมาชิกพรรค ค่าธรรมเนียมสมาชิก จำนวนสมาชิกที่ต้องหาในการจัดตั้งพรรค การแบ่งเขตเลือกตั้ง ขณะที่เรื่องไพรมารีโหวตจะปรับเปลี่ยนโดยใช้วิธีใกล้เคียง ไม่ใช่ วิธีการตามความหมายคำว่าไพรมารีโหวตทั้งหมด รูปแบบยังไม่สามารถเปิดเผยได้ แต่ขณะนี้โน้มเอียงมาทางข้อเสนอที่จะให้พรรคตั้งคณะกรรมการ 11 คน ไปรับฟังความเห็นแต่ละพื้นที่ เพื่อเสนอกรรมการบริหารพรรคในการคัดเลือกผู้สมัคร แต่ต้องรอให้ คสช.ดูรายละเอียดเพิ่มเติมอีกเล็กน้อย ซึ่งไม่ต้องนำเข้า ที่ประชุม คสช.แล้ว เรื่องดังกล่าวจะใช้มาตรา 44 ออกเป็นคำสั่ง คสช. ภายหลัง พ.ร.บ.ประกอบรัฐธรรมนูญว่าด้วยการเลือกตั้ง ส.ส. และ พ.ร.บ.ประกอบรัฐธรรมนูญว่าด้วยการได้มาซึ่ง ส.ว.ประกาศใช้แล้ว เมื่อจะคลายต้องคลายด้วยกฎหมาย ไม่เช่นนั้นจะเกิดปัญหาความซับซ้อนของกฎหมาย อะไรก่อนหรือหลัง อะไรใช้ หรือไม่ใช้ พรรคการเมืองจะปฏิบัติไม่ถูกหลักที่ คสช.ต้องการให้เกิดความเท่าเทียมกันระหว่างทุกพรรค,อนุโลมใช้ไลน์ติดต่อสมาชิกได้,ผู้สื่อข่าวถามว่า การแก้ไขรอบนี้มั่นใจว่าทุกอย่าง จะสะเด็ดน้ำ ไม่ต้องมาแก้ไขใหม่อีกแล้วใช่หรือไม่ นายวิษณุตอบว่า คิดว่าคงสะเด็ดน้ำ แต่ยังไม่แห้งทั้งหมด เมื่อถามว่า ในที่ประชุม คสช.ได้พูดคุยถึง กรอบเวลาหาเสียงของพรรคการเมืองหรือไม่ นายวิษณุตอบว่า การหาเสียงไม่เกี่ยวกับคำสั่ง คสช. การหาเสียงจะทำได้เมื่อมีพระราชกฤษฎีกาการเลือกตั้ง เป็นหลักที่ใช้มาตลอด ซึ่งจะออกต่อเมื่อเข้าสู่โหมดการเลือกตั้ง 150 วัน ไม่ขอไปตีความว่าอะไรคือการหาเสียงและไม่ใช่การหาเสียง ส่วนการหารือถึงเรื่องการแสดงความเห็นทางการเมืองผ่านโซเชียลมีเดียนั้น ที่ประชุม คสช.ไม่มีการหารือ แต่จะแก้ไขให้พรรคการเมืองติดต่อกับสมาชิกผ่านช่องทางสื่อสารอิเล็กทรอนิกส์ได้ คือ ทางแอปพลิเคชันไลน์ แต่ถ้าไม่ใช่สมาชิกจะกลายเป็นการหาเสียง ส่วนถ้าเป็นเฟซบุ๊กก็ไม่สามารถเปิดเป็นสาธารณะได้ เพราะนั่นคือวิธีหาเสียง,ยังไม่ปล่อยผีชุมนุมเกิน 5 คน,ขณะที่ พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม ให้สัมภาษณ์ถึงการประชุม คสช. เพื่อคลายล็อกพรรคการเมืองว่า ในส่วนการชุมนุมเกิน 5 คน ยังไม่สามารถทำได้ กรอบเวลาที่เหมาะสมจะเป็นช่วงไหนยังไม่รู้ คงต้องถึงช่วงเลือกตั้ง ส่วนการปรับรูปแบบไพรมารีโหวตนั้น คาดว่าจะปรับโดยตั้งคณะกรรมการขึ้นหารือกับพรรคการเมือง ส่วนการคลายล็อก 6 ข้อเพื่อให้ประชุม พรรคการเมืองได้นั้นจะเริ่มได้เลย อาจมีคำสั่งออกมาภายใน 1-2 วันนี้ขอให้ดูรายละเอียดคำสั่งที่ออกมา เมื่อถามถึงกรณี ผู้นำท้องถิ่นไปพูดคุยกับกลุ่มสามมิตร พล.อ.ประวิตรตอบว่า เขาอยู่พรรคไหน เวลานี้ในงานเสวนาต่างๆ มีการพูดเรื่องการเมืองแล้ว ทำไมจึงไม่ไปเอาเรื่องเขา ปล่อยให้มีการเสวนากันได้ตั้ง 40-50 คน,แย้มใช้ ม.44 ผ่อนปรนเกิน 6 ข้อ,พล.อ.ธนะศักดิ์ ปฏิมาประกร รองหัวหน้า คสช.กล่าวว่า ที่ประชุม คสช.ได้พิจารณาเรื่องคลายล็อกมากกว่า 6 ข้อ เป็นการหารือเพื่อให้การเลือกตั้งเป็นไปด้วยดี การจะคลายล็อกพรรคการเมืองอาจต้องใช้มาตรา 44 มีห้วงเวลาอยู่แล้วตั้งแต่เดือน ก.ย.-ธ.ค.นี้,พล.อ.อนุพงษ์ เผ่าจินดา รมว.มหาดไทย กล่าวว่า การคลายล็อกเพื่อให้พรรคการเมืองได้เตรียมตัวเรื่องการหาสมาชิกพรรค การกำหนดข้อบังคับต่างๆภายในพรรค แต่หากไปถึงระดับของการหาเสียงน่าจะเป็นหลังจากพระราชกฤษฎีกากำหนดวันเลือกตั้งมีผลบังคับใช้แล้ว เมื่อถามว่า กระทรวงมหาดไทยจะช่วยดูหลักเกณฑ์การหาเสียงหรือไม่ พล.อ.อนุพงษ์ตอบว่า การกระทำของพรรคใครก็แล้วแต่ ต้องอยู่บนพื้นฐานกฎหมาย เป็นหน้าที่ของ กกต.และ คสช.จะดูแลภาพรวมความสงบเรียบร้อย โดยพื้นฐานต้องเคลื่อนไหวได้เท่าเทียมและถูกกฎหมาย,มีชัย ชี้แค่แก้ไขปัญหาชั่วคราว,นายมีชัย ฤชุพันธุ์ ประธานกรรมการร่างรัฐธรรมนูญ (กรธ.) กล่าวถึงการประชุม คสช.เพื่อหารือถึงการคลายล็อก 6 ข้อ โดยมีเรื่องการปรับแก้แนวทางการทำไพรมารีโหวตว่า คงใช้มาตรา 44 แก้รายละเอียด ให้รอความชัดเจนจาก คสช. เบื้องต้นมีการผ่อนปรนให้ตามที่พรรคการเมืองบ่นกัน ซึ่งยังสะท้อนเจตนารมณ์ของรัฐธรรมนูญ 2560 โดยให้ประชาชนที่เป็นสมาชิกพรรคมีส่วนร่วม ถือเป็นการแก้ปัญหาชั่วคราวสำหรับการเลือกตั้งครั้งนี้ อีก 4 ปีค่อยทำไพรมารี ถ้าไม่ทำก็ต้องไปแก้ พ.ร.บ.ประกอบรัฐธรรมนูญว่าด้วยพรรคการเมือง,กกต.แจงกรอบหลังคลายล็อก,พ.ต.อ.จรุงวิทย์ ภุมมา เลขาธิการ กกต.กล่าวถึงการคลายล็อกของ คสช.ให้พรรคการเมืองว่า ต้องรอดูคำสั่ง คสช.ดังกล่าวจะมีผลบังคับใช้ก่อนหรือหลังกฎหมายลูก 2 ฉบับประกาศลงในราชกิจจานุเบกษา หากคำสั่งคลายล็อกมีผลบังคับใช้ก่อน กกต.สามารถออกระเบียบและดำเนินการแบ่งเขตได้เลย ในระหว่าง 90 วัน จะให้พรรคการเมืองแสดงความคิดเห็นเพื่อประกอบการตัดสินใจแบ่งเขต กรอบใหญ่ของการคลายล็อกครั้งนี้ที่จริงคือเพื่อให้แบ่งเขตและทำไพรมารีโหวตได้ทัน การทำไพรมารีโหวตก็เป็นเรื่องของพรรคที่จะไปดำเนินการเอง โดยต้องมีสมาชิกให้ครบตามเงื่อนไข ประชุมใหญ่ของพรรคเพื่อแก้ไขข้อบังคับพรรค ซึ่งหลังจากมีมติจากที่ประชุมใหญ่แล้วต้องแจ้งนายทะเบียนพรรคการเมืองเพื่อตรวจสอบภายใน 15 วัน จากนั้นจะมีผลเมื่อนายทะเบียนพรรคนำไปลงประกาศในราชกิจจานุเบกษาต่อไป,สนธิรัตน์ ปัดไขก๊อกเก้าอี้ รมต.,นายสนธิรัตน์ สนธิจิรวงศ์ รมว.พาณิชย์ กล่าวถึงกระแสข่าวลาออกไปเป็นเลขาธิการพรรคพลังประชารัฐว่า ไม่เป็นความจริง ยืนยันจะทำงานต่อไป การเป็นเลขาธิการพรรคเป็นเพียงกระแสข่าว แต่อนาคตจะเป็นไปได้หรือไม่ให้เป็นเรื่องอนาคต ยังไม่ได้คิดถึงเรื่องนั้น เมื่อถามว่า วันที่ 15 ก.ย. พรรคพลังประชารัฐจะประชุมเลือกกรรมการบริหารพรรค จะไปเปิดตัวหรือไม่ นายสนธิรัตน์ตอบว่า ไม่ทราบกำหนดการดังกล่าว และไม่ได้มีชื่อเป็นเลขาธิการพรรคพลังประชารัฐ เพราะยังไม่ตัดสินใจ จะตัดสินใจเมื่อถึงเวลาต้องตัดสินใจ ต้องดูสถานการณ์การเมืองขณะนั้นเป็นอย่างไร จะมีเลือกตั้งเมื่อไร เมื่อการเลือกตั้งและสถานการณ์การเมืองชัดเจน จะดูว่าสิ่งที่ทำอยู่จะดำเนินการอย่างไรหรือหยุดเพียงแค่นี้ ต้องตัดสินใจตอนนั้นอีกที เมื่อถามว่า มีชื่อเกี่ยวข้องกับกลุ่มการเมืองมาตลอด เป็นไปได้หรือไม่ที่จะมาทำงานการเมือง นายสนธิรัตน์ตอบว่า พูดคุยกับนักการเมืองมาตลอดเพื่อฟังข้อมูลจากนักการเมืองที่คุยกับประชาชนว่าอยากให้รัฐบาลแก้ปัญหาเรื่องใด รัฐบาลชุดนี้ไม่มี ส.ส. ต้องอาศัยคุยกับอดีต ส.ส. การพูดคุยย่อมมีเรื่องการเมืองถึงอนาคตการเลือกตั้ง ทำให้มีชื่อมากกว่าคนอื่น ตนคุยกับทุกกลุ่มทั้งกลุ่มสามมิตร พรรคภูมิใจไทย พรรคชาติไทยพัฒนา พรรคชาติพัฒนา รวมถึงพรรคเพื่อไทย ไม่ทราบว่าเหตุใดจึงปล่อยข่าวว่าจะลาออก,ยังไม่ตัดสินใจอนาคตการเมือง,เมื่อถามว่า มีการชักชวนไปอยู่พรรคพลังประชารัฐจริงหรือไม่ นายสนธิรัตน์ตอบว่า มีการพูดคุยกันตลอด แต่ยังไม่ได้ตัดสินใจอะไร และจะไม่ลาออกในเดือน ก.ย. ส่วนนายอุตตม สาวนายน รมว.อุตสาหกรรม ที่มีข่าวจะลาออกเหมือนกันนั้น ต้องไปสอบถามนายอุตตมเอง เมื่อถามว่า ช่วงใกล้เลือกตั้งจะมีชื่อร่วมพรรคพลังประชารัฐหรือไม่ นายสนธิรัตน์ตอบว่า ตอนนั้นตนยังไม่รู้ว่าจะอยู่พรรคไหน จะเล่นการเมืองหรือไม่ ขึ้นอยู่กับสถานการณ์ เมื่อทำงานแล้วต้องมองไปข้างหน้าว่าจะส่งมอบงานอย่างไร ถึงวันนั้นอยู่ที่สถานการณ์การเมืองจะเป็นอย่างไร แล้วค่อยตัดสินใจ ส่วนเดือน ก.ย.จะปรับ ครม.หรือไม่นั้น ยังไม่ทราบ ต้องสอบถามนายกฯ เมื่อถามว่า มองงานการเมืองเป็นงานหนักหรือไม่ นายสนธิรัตน์ตอบว่า แน่นอนงานการเมืองเป็นงานหนัก เป็นงานยาก,อุตตม โต้ยังไม่ทิ้งเก้าอี้ รมต.,นายอุตตม สาวนายน รมว.อุตสาหกรรม กล่าวถึงกระแสข่าวจะลาออกจากรัฐมนตรีไปเป็นหัวหน้าพรรคพลังประชารัฐว่า ไม่จริง ยังทำหน้าที่ รมว.อุตสาหกรรมต่อไป ข่าวที่ออกมาไม่เป็นความจริง ในเดือน ก.ย.ก็จะไม่ลาออก แนวโน้มการไปร่วมงานกับพรรคพลังประชารัฐนั้น ยังไม่มีอะไรชัดเจน เรื่องอนาคตต้องดูความชัดเจนก่อน ตอนนี้ยังไม่มีความชัดเจน แต่ยืนยันไม่ได้ลาออกอย่างที่เป็นข่าว และไม่มีแผนลาออกในเวลาอันใกล้นี้ เมื่อถามว่า การตัดสินใจจะเหมือนนายสนธิรัตน์ สนธิจิรวงศ์ รมว.พาณิชย์ ที่ระบุจะชัดเจนช่วงใกล้เลือกตั้งหรือไม่ นายอุตตมตอบว่า ยังไม่รู้เลย เรื่องความสนใจทำงานให้บ้านเมืองนั้นมี แต่รูปแบบใดยังไม่มีความชัดเจน เมื่อถามว่า ถ้าพรรคการเมืองเชิญให้ไปเป็นหัวหน้าพรรคจะไปหรือไม่ นายอุตตมตอบว่า ยังไม่มีใครเชิญเลย ถ้ามีการเชิญจะตอบรับหรือไม่นั้น เมื่อถึงวันนั้นถ้ามีจริงค่อยว่ากัน ตอนนี้ยังไม่ได้คิด ที่ผ่านมาไม่ได้คุยอะไรพิเศษกับนักการเมือง,สนช.ไม่ยื้อบังคับใช้ ก.ม.ลูก ส.ส.,ที่รัฐสภา นายสุรชัย เลี้ยงบุญเลิศชัย รองประธานสภานิติบัญญัติแห่งชาติ (สนช.) กล่าวถึงความคืบหน้าการจัดการเลือกตั้งท้องถิ่นว่า ยังประเมิน ไม่ได้ว่าการเลือกตั้งระดับชาติหรือระดับท้องถิ่น อะไรจะเกิดขึ้นก่อน ขณะนี้ร่างกฎหมายท้องถิ่น 6 ฉบับ เพิ่งผ่านการพิจารณาของคณะกรรมการกฤษฎีกา ไม่ทราบว่าจะส่งให้ สนช. ได้เมื่อใด ขึ้นอยู่กับนโยบายรัฐบาลและ คสช.ประสงค์จะให้การเลือกตั้งใดเกิดขึ้นก่อน ต้องหารือกับคณะกรรมการการเลือกตั้ง (กกต.) ด้วย แต่หากไล่เรียงกรอบเวลาการพิจารณาของ สนช.แล้ว การเลือกตั้งท้องถิ่นจะ เกิดขึ้นหลังการเลือกตั้งระดับชาติ เพราะหากร่างกฎหมายท้องถิ่นเข้าสู่ สนช.ในเดือน ก.ย. จะต้องใช้เวลาพิจารณาอย่างน้อย 60-90 วัน ส่วนแนวโน้มที่จะขยายระยะเวลาการบังคับใช้ พ.ร.บ.ประกอบรัฐธรรมนูญว่าด้วยการเลือกตั้ง ส.ส.ออกไปจากเดิมที่กฎหมายกำหนดไว้ 90 วันนั้น ขณะนี้ยังไม่มีสัญญาณบ่งชี้ความจำเป็นต้องขยายเวลาการบังคับใช้ ทุกอย่างยังเป็นไปตามกรอบเดิม,เร่งดัน ก.ม.เลือกตั้งท้องถิ่นเข้า ครม.,นายดิสทัต โหตระกิตย์ เลขาธิการคณะกรรมการกฤษฎีกา ให้สัมภาษณ์ถึงความคืบหน้าการแก้ไขร่างกฎหมายเกี่ยวกับการเลือกตั้งท้องถิ่น 6 ฉบับว่า ยังอยู่ในขั้นตอนเปิดรับฟังความคิดเห็นในร่างสุดท้าย จะปิดรับฟังความคิดเห็นในวันที่ 30 ส.ค.นี้ เพราะต้องนำความคิดเห็นเสนอไปพร้อมกับร่างกฎหมายทั้งหมด เพื่อให้ที่ประชุม ครม. พิจารณาด้วย คาดว่าจะเสนอให้ที่ประชุม ครม.ได้ในวันที่ 4 ก.ย. ส่วนร่าง พ.ร.บ. ระเบียบบริหารราชการกรุงเทพมหานคร ไม่มีการตัดส่วนของสมาชิกสภาเขตกรุงเทพมหานคร (ส.ข.) ออกไปแต่อย่างใด,ตีปี๊บลุยไทยนิยม 9 หมื่นโครงการ,พล.อ.อนุพงษ์ เผ่าจินดา รมว.มหาดไทย กล่าวว่า กระทรวงมหาดไทยจะเสนอขยายเวลาโครงการหมู่บ้านละ 200,000 บาท รวมถึงความพร้อมของพื้นที่ในการทำโครงการหรือเปลี่ยนโครงการ โดยทีมพัฒนาโครงการไทยนิยมยั่งยืนได้ลงพื้นที่ระดับตำบลวิเคราะห์ปัญหาความต้องการครบเรียบร้อยทุกหมู่บ้าน 82,271 แห่ง มีประชาชนเข้าร่วม 8 ล้านคน สามารถสร้างการรับรู้ให้ประชาชนตามกรอบหลัก 10 เรื่อง โดยเฉพาะโครงการขับเคลื่อนเศรษฐกิจฐานราก หมู่บ้าน/ชุมชนละ 2 แสนบาท มีหมู่บ้านเสนอโครงการ 91,373 โครงการ สำนักงบประมาณให้ความเห็นชอบไปแล้วร้อยละ 98.1 อยู่ระหว่างดำเนินโครงการจะแล้วเสร็จภายในเดือน ก.ย.2561 โครงการที่เสนอขอรับงบประมาณแบ่งเป็น 3 ประเภทได้แก่ 1.โครงการสร้างอาชีพ สร้างรายได้โดยตรง 12,271 โครงการ 2.โครงการสร้างอาชีพสร้างรายได้โดยอ้อม 9,999 โครงการ อาทิ ถนนเพื่อการเกษตร การขุดลอกห้วยหนองคลองบึง 3.โครงการส่งเสริมคุณภาพชีวิต 49,653 โครงการ อาทิ ถนนสัญจรภายในหมู่บ้าน ศาลาประชาคม การปรับปรุงประปาหมู่บ้าน,สวน ทักษิณ ระวัง พท.สูญพันธุ์,นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวถึงกรณีนายทักษิณ ชินวัตร อดีตนายกรัฐมนตรี ประเมินพรรคประชาธิปัตย์จะลำบากในการเลือกตั้งว่า นายทักษิณเรียกกำลังใจสมาชิกพรรคเพื่อไทยที่อยู่ในภาวะเสียขวัญมากกว่า จึงต้องปลุกพระสกัดการไหลของเลือด ตามกติการัฐธรรมนูญใหม่กระทบกับพรรคเพื่อไทยมากจนเกือบสูญพันธุ์ ก็เป็นไปได้ ผู้ที่เคยถูกเพิกถอนสิทธิเลือกตั้งจากการถูกยุบพรรคทั้ง 2 รอบ จะกลับมาลงสมัครรับเลือกตั้งได้หรือไม่นั้น ยังเป็นปัญหาทางกฎหมาย เพราะรัฐธรรมนูญ 2560 ระบุว่า บุคคลใดที่เคยต้องคำพิพากษาถึงที่สุดว่ากระทำทุจริตการเลือกตั้งจะถูกเพิกถอนสิทธิตลอดชีพ นายทักษิณอาจลืมว่า กลุ่มคนที่ถูกยุบพรรคทั้งสองครั้งมีเกือบ 200 คน ต้องกลับไปดูว่าลงสมัครได้หรือไม่ ตนยังไม่กล้าพูดเลย เดี๋ยวคนพรรคเพื่อไทยจะตกใจ ถ้าเกิดขึ้นจริงจะเหลือถึง 100 คนหรือไม่ กลับไปวิเคราะห์ตัวเองเถิด,พท.เชื่อคลายล็อกแค่พิธีกรรม,นายสามารถ แก้วมีชัย อดีต ส.ส.เชียงราย พรรคเพื่อไทย กล่าวถึงกรณีนายวิษณุ เครืองาม รองนายกรัฐมนตรี ระบุการทำไพรมารีโหวตมีแนวโน้มจะให้มีกรรมการของพรรคไปรับฟังความคิดเห็นประชาชน เพื่อมาเสนอกรรมการบริหารพรรคว่า รูปแบบดังกล่าวคล้ายแนวทางที่ กรธ.เคยร่างไว้ก่อนที่ สนช.จะเปลี่ยนให้ใช้ระบบไพรมารีโหวต โดยให้มีกรรมการสรรหาผู้สมัครรับเลือกตั้งขึ้นมา มีองค์ประกอบเป็นตัวแทนสาขาพรรค ร่วมกับกรรมการบริหารพรรค เป็นการให้สมาชิกมีส่วนร่วม ตามรัฐธรรมนูญ มองว่าเป็นแค่พิธีกรรมให้สอดคล้องรัฐธรรมนูญมาตรา 45 ความฝันจะให้สมาชิกพรรคมีส่วนร่วมกับการคัดเลือกผู้สมัครของพรรคอย่างกว้างขวางคงต้องรอไปก่อน เนื่องจากเหตุผลเพื่อเอื้อประโยชน์ให้พรรคตั้งใหม่ที่ไม่สามารถทำไพรมารีตามแนวทางของ สนช. สามารถส่งผู้สมัครลงรับเลือกตั้งได้,อนาคตใหม่โวกวาด ส.ส.ทะลุ 40 ที่นั่ง,นายชำนาญ จันทร์เรือง ว่าที่รองหัวหน้าพรรค อนาคตใหม่ กล่าวถึงกรณีนายทักษิณ ชินวัตร อดีตนายกรัฐมนตรี ประเมินพรรคอนาคตใหม่จะได้ ส.ส. 40 ที่นั่ง โดยแย่งจากพรรคประชาธิปัตย์ในเขต กทม.ว่า อาจประเมินอนาคตใหม่ต่ำไปหน่อย เราประเมินว่า จากผู้มีสิทธิเลือกตั้งหน้าใหม่ราว 7-8 ล้านคน ตามสถิติจะมีลักษณะเฉื่อยชาทางการเมือง หากคนเบื่อสภาพการเมือง รังเกียจ คสช. อาจ ส่งผลให้การเลือกตั้งเหมือนกับที่มาเลเซีย คราวนี้ถือเป็นครั้งแรกที่โซเชียลมีเดียมีบทบาทเต็มที่ จะส่งผลต่อการลงคะแนน มองว่าจะส่งผลให้พรรคอนาคตใหม่ได้ ส.ส.อาจเกิน 40 ที่นั่ง คนรุ่นใหม่ใน กทม.มีจำนวนมาก แต่ยุทธศาสตร์พรรคอนาคตใหม่มุ่งไปทุกพื้นที่ทั่วประเทศ ทุกคะแนนมีความหมาย ยิ่งการเลือกตั้งและวิธีนับคะแนนแบบใหม่ ประชาชนจะตัดสินใจเลือกเพียงใบเดียวเท่านั้นว่า เลือกคน หรือเลือกพรรค,สามมิตรรอเข้าสังกัดหลังคลายล็อก,นายธนกร วังบุญคงชนะ โฆษกกลุ่มสามมิตร กล่าวถึงการประชุม คสช.เพื่อพิจารณาแก้ไขคำสั่งที่ 53/60 เพื่อคลายล็อกให้พรรคการเมืองทำกิจกรรมว่า คลายล็อกเมื่อไรไม่ได้ส่งผลอะไรกับกลุ่มสามมิตร ทุกวันนี้กลุ่มสามมิตรเน้นไปที่การช่วยเหลือประชาชนให้พ้นจากความยากจนเป็นหลัก โดยเฉพาะการสร้างความเข้มแข็งให้กับเกษตรกร เชื่อว่าอีกไม่นาน คสช.คงจะคลายล็อกให้พรรคการเมือง ในวันนั้นกลุ่มสามมิตรคงจะมีความชัดเจนเรื่องการสังกัดพรรคการเมืองด้วย,18 คนแห่แย่งเก้าอี้ กกต.ลอต 2,ผู้สื่อข่าวรายงานจากรัฐสภาว่า หลังจากที่คณะกรรมการสรรหากรรมการการเลือกตั้ง (กกต.) เปิดรับสมัครบุคคลเพื่อเข้ารับการสรรหาเป็นบุคคลผู้สมควรได้รับการแต่งตั้งเป็น กกต.เพิ่มเติม 2 คน ระหว่างวันที่ 14-28 ส.ค. ปรากฏว่า ในวันที่ 28 ส.ค.ที่เป็นวันสุดท้ายของการเปิดรับสมัคร มีผู้มาสมัครเพิ่มเติมอีก 5 คน รวม 15 วัน มีผู้มาสมัคร 18 คน ได้แก่ พล.ต.ท.หญิง นัยนา เกิดวิชัย ศาสตราจารย์คณะสังคมศาสตร์ มหาวิทยาลัยมหาจุฬาลงกรณราชวิทยาลัย นายชัยศักดิ์ อ่อนประดิษฐ์ ผู้จัดการสำนักงานกฎหมาย ชัยศักดิ์ อ่อนประดิษฐ์ นายสมศักดิ์ ศิริสุนทร ทนายความ นายสมพงษ์ สิงห์สมบุญ กรรมการบริหารสภาทนายความ ภาค 1 นายเลิศวิโรจน์ โกวัฒนะ ปลัดกระทรวงเกษตรและสหกรณ์ น.ส.ลัดดาวัลย์ ตันติวิทยาพิทักษ์ รองประธานมูลนิธิองค์กรกลางเพื่อประชาธิปไตย นายฐิติเชฏฐ์ นุชนาฏ ทนายความ นายณัฐจักร ปัทมสิงห์ ณ อยุธยา ผู้ตรวจการอัยการ สำนักงานอัยการสูงสุด น.ส.นิษฐ์วดี จิรโรจน์ภิญโญ อาจารย์คณะศึกษาศาสตร์ มหาวิทยาลัยเวสเทิร์น นายสาธิต อุไรเวโรจนากร กรรมการกองทุนพัฒนาพรรคการเมือง นายศิริพงษ์ ห่านตระกูล อดีตอธิบดีกรมการปกครอง นายนิทรารัตน์ แพทย์วงศ์ ประธานสภาทนายความ จ.สมุทรสงคราม นายมังกร เจริญผล ทนายความ น.ส.จงจิตร์ หิรัญลาภ อาจารย์มหาวิทยาลัยกรุงเทพธนบุรี พล.อ.กะสิณ ทองโกมล ผู้ทรงคุณวุฒิพิเศษสำนักงานปลัดกลาโหม นายไสว จิตเพียร ทนายความ นายศิริพงษ์ เกี้ยวสกุล นายกสมาคมสมาพันธ์สภาองค์กรชุมชน นายประหยัด เสนวิรัช นายกสมาคมสถาบันคุ้มครองสิทธิประโยชน์ผู้บริโภค,บิ๊กตู่ ค้านเพิ่มโทษไม่พกใบขับขี่,เมื่อเวลา 14.30 น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคสช. กล่าวถึงข้อวิจารณ์เกี่ยวกับข้อเสนอของสำนักงานตำรวจแห่งชาติและกรมการขนส่งทางบกจะเสนอเพิ่มโทษสำหรับผู้ที่ไม่พกใบขับขี่ว่า ขอให้เข้าใจว่าวันนี้ตนยังไม่อนุมัติอะไรทั้งสิ้น เป็นความคิดของหน่วยงานที่เกี่ยวข้อง รัฐบาลต้องมาศึกษารายละเอียดว่าเหมาะสมหรือไม่ ส่วนตัวไม่เห็นด้วย ต้องไปหาประเด็นอื่นๆมาด้วย อย่ามองแค่ว่าเป็นการเพิ่มความรับผิดชอบให้กับคนที่จะต้องพกใบขับขี่ หรือไม่ก็ต่อทะเบียนรถ วัตถุประสงค์มีหลายอย่าง แต่ไม่ใช่ที่ในโซเชียลเอามาโพสต์กัน อย่าสร้างความเข้าใจผิดๆ ให้ประชาชน ไม่เช่นนั้นการแก้ไขปัญหาจะทำไม่ได้ ทุกอย่างต้องอาศัยกฎหมาย ความเหมาะสม สำหรับตนยังไม่เห็นด้วยในประเด็นนี้ ต้องหารือกันต่อไป ต้องมองหลายๆมุม อย่าไปขัดแย้งอะไรกัน,ปชป.ห่วงเปิดช่อง ตร.รีดเงิน,นายวิลาศ จันทร์พิทักษ์ อดีต ส.ส.กทม.พรรคประชาธิปัตย์ กล่าวถึงกรณีกรมการขนส่งทางบกเสนอแก้ไขร่าง พ.ร.บ.ขนส่งทางบก เพิ่มโทษผู้ไม่มีใบขับขี่ให้รุนแรงขึ้นว่า แปลกใจกรมการขนส่งทางบก ว่างงานหรืออย่างไร เรื่องที่ควรทำกลับไม่ทำ การที่ ตำรวจสนับสนุนให้เพิ่มโทษเรื่องใบขับขี่นั้น รับรู้ทั่วไปว่ามีตำรวจบางส่วนมีรายได้จากส่วนแบ่งค่าปรับงานจราจรทั่วประเทศ และการรับใต้โต๊ะ โดยไม่ออกใบเสร็จค่าปรับ เมื่อทักท้วงก็บอกว่าจะยกเลิกเรื่องสินบนนำจับไปให้ศาลสั่งปรับแทน ขอท้าให้ยกเลิกทันที ไม่ต้องรอกฎหมายผ่านสภานิติบัญญัติแห่งชาติ (สนช.) เพื่อพิสูจน์ความจริงใจ การเพิ่มโทษจำคุกการไม่มีใบขับขี่เป็น 3 เดือน ปรับสูงสุด 50,000 บาท จะเป็นช่องทางเรียกรับเงินใต้โต๊ะเพิ่มขึ้นจากเดิมที่เคยเรียกครั้งละ 100-200 บาท อาจเพิ่มเป็น 500 ถึงหลายพันบาท โทษค่าปรับที่สูงขึ้น ชาวบ้านหาเช้ากินค่ำไม่มีทางเลือก ต้องเลือกจ่ายใต้โต๊ะ หากเป็นเช่นนี้เป็นการแก้ไขกฎหมายเปิดช่องให้ทุจริตหรือไม่ ขอให้รัฐบาลคิดให้ดีว่า เหตุผลขอเพิ่มโทษนี้ สมเหตุผลกับความเป็นจริงในบริบทสังคมไทยหรือไม่,วิปแจง ก.ม.ยังไม่ส่งเข้า สนช.,นายสมชาย แสวงการ เลขานุการคณะกรรมาธิการกิจการสภานิติบัญญัติแห่งชาติ (วิป สนช.) กล่าวว่า การแก้ไขร่าง พ.ร.บ.ขนส่งทางบก ที่ให้เพิ่มโทษผู้ไม่มีใบขับขี่ที่กำลังถกเถียงวิพากษ์วิจารณ์ในสังคมนั้น ขณะนี้ยังไม่อยู่ในชั้น สนช. อาจอยู่ระหว่างกระทรวงต่างๆกำลังศึกษา หรือส่งให้คณะกรรมการกฤษฎีกานำไปรับฟังความคิดเห็นอยู่ หาก ครม.เห็นด้วยจะส่งมาที่ สนช. แต่ถ้าหากวิปรัฐบาลหรือ ครม.ไม่เห็นชอบ จะย้อนกลับไปที่หน่วยงานนั้นๆ เมื่อกฎหมายเข้าสู่ สนช.แล้ว เราจะพิจารณาให้รอบคอบ,ปลื้มเรตติ้งเดินหน้าประเทศไทยพุ่ง,นายกอบศักดิ์ ภูตระกูล รมต.ประจำสำนักนายกรัฐมนตรี เปิดเผยว่า หลังจากที่รัฐบาลดึงดารานักแสดงมีชื่อเสียงมาเป็นพิธีกรเรียกเรตติ้งผ่านรายการเดินหน้าประเทศไทยทุกวันเสาร์ที่จัดเป็นตอนพิเศษ เพื่อประชาสัมพันธ์งานปฏิรูป หลังออก อากาศไป 6 ตอนทำให้เรตติ้งรายการสูงขึ้น สัปดาห์ก่อนได้ มิว นิษฐา จิรยั่งยืน เป็นพิธีกร ทำเรตติ้งสูงสุดมีผู้ติดตาม 6 ล้านคน โดยดาราทั้งหมดไม่ขอรับค่าตัว ทั้งนี้ในการประชุม ครม.วันที่ 4 ก.ย. จะมีดาราที่ร่วมเป็นพิธีกร รวมถึงมีรายชื่อตอบรับเป็นพิธีกรรายการเดินหน้าประเทศไทย จะมาพบ พล.อ.ประยุทธ์ จันทร์โอชา นายกรัฐมนตรีและหัวหน้า คสช. เพื่อรับมอบประกาศนียบัตรแสดงความขอบคุณจากรัฐบาล ดาราที่จะมาวันดังกล่าว อาทิ เต้ย พงศกร, มิว นิษฐา, เฌอปราง อารีย์กุล กัปตันวง BNK48 รวมถึง ฟิล์ม ธนภัทร กาวิละ ดาราหนุ่มสุดฮอตเจ้าของบท บอสวศิน ในละคร เมีย 2018 และณเดชน์ คูกิมิยะ ทั้ง 2 คนอยู่ระหว่างตอบรับมาร่วมงาน นอกจากนี้รัฐบาลอยู่ระหว่างการติดต่อ ญาญ่า อุรัสยา เสปอร์บันด์ มาเป็นพิธีกรด้วย เนื่องจากแฟนคลับเรียกร้อง,แฟนคลับทำเพจอวย ลุงป้อม,วันเดียวกัน มีการแชร์ข้อความจากเพจ มุมน่ารักของลุงป้อม ผ่านทางสื่อสังคมออนไลน์ โดยมีข้อความเชิญชวน มาทำความรู้จัก บิ๊กป้อม แบบไม่มีอคติ และ เปิดตา เปิดใจ อะไรที่คิดว่าไม่ใช่ ก็อาจจะโดนใจได้นะคะ ซึ่งมีผู้เริ่มกดติดตามเพจแล้วประมาณ 600 ไลค์ โดยเพจดังกล่าวเปิดตัวตั้งแต่วันที่ 23 ส.ค.ที่ผ่านมา ระบุว่าจัดทำโดยแฟนคลับที่ติดตามผลงานของ พล.อ.ประวิตรมาตลอด มีการนำเสนอภาพภารกิจ ประวัติ การรับราชการ รวมถึงบทบรรยายความเป็นพี่ใหญ่ของ พล.อ.ประวิตรที่ทำให้เป็นที่รักของเพื่อนพ้องน้องพี่ในกองทัพ ตลอดจนมีการโพสต์คลิปชี้แจงกรณีการครอบครองนาฬิกาหรูที่อยู่ระหว่างการตรวจสอบของ ป.ป.ช. โดยใช้กราฟิก และบรรยายให้เข้าใจกรณีการครอบครองนาฬิกาหรู ไล่เรียงให้เห็นถึงสายสัมพันธ์ระหว่าง พล.อ.ประวิตรกับนายปัฐวาท สุขศรีวงศ์ อดีตเจ้าสัวคอมลิงก์ ที่เสียชีวิตไปแล้วว่า มีความสนิทสนมเป็นเพื่อนสนิทกันมาตั้งแต่เรียนชั้นประถมที่ ร.ร.เซนต์คาเบรียล นอกจากนี้ยังมีการอธิบายชี้แจงประเด็นต่างๆ ที่ พล.อ.ประวิตรถูกวิพากษ์วิจารณ์จากสังคม,นิยม ขึ้นแท่นเลขาฯ ป.ป.ส.,เมื่อเวลา 14.30 น. ที่ทำเนียบรัฐบาล พ.อ.หญิงทักษดา สังขจันทร์ ผู้ช่วยโฆษกประจำสำนักนายกรัฐมนตรี แถลงภายหลังการประชุม ครม.ว่า ครม.อนุมัติแต่งตั้ง นายสมคิด สมศรี อธิบดีกรมส่งเสริมและพัฒนาคุณภาพชีวิตคนพิการ เป็นอธิบดีกรมกิจการเด็กและเยาวชน นางธนาภรณ์ พรมสุวรรณ อธิบดีกรมกิจการผู้สูงอายุ เป็นอธิบดีกรมส่งเสริมและพัฒนาคุณภาพชีวิตคนพิการ นางไพรวรรณ พลวัน รองปลัดกระทรวงการพัฒนาสังคมและความมั่นคงของมนุษย์ เป็นอธิบดีกรมกิจการผู้สูงอายุ นายอภิชาติ อภิชาตบุตร ผู้ตรวจราชการกระทรวง เป็นรองปลัดกระทรวงการพัฒนาสังคมฯ นางสุภัชชา สุทธิพล ผู้ตรวจราชการกระทรวง เป็นรองปลัดกระทรวงการพัฒนาสังคมฯ นายนิยม เติมศรีสุข ที่ปรึกษาการป้องกันและปราบปรามยาเสพติด เป็นเลขาธิการคณะกรรมการป้องกันและปราบปรามยาเสพติด (ป.ป.ส.) พ.ต.ท.พงษ์ธร ธัญญสิริ ผู้ตรวจราชการกระทรวง เป็นรองปลัดกระทรวงยุติธรรม นายสมณ์ พรหมรส ผอ.สถาบันนิติวิทยาศาสตร์ เป็นอธิบดีกรมคุ้มครองสิทธิและเสรีภาพ มีผลตั้งแต่วันที่ 1 ต.ค.,ทีมรองนายกฯนั่งเบนซ์ใหม่,ผู้สื่อข่าวรายงานจากทำเนียบรัฐบาลว่า เมื่อวันที่ 28 ส.ค.บรรดารองนายกรัฐมนตรี ทั้ง พล.อ.ประจิน จั่นตอง นายวิษณุ เครืองาม พล.อ.ฉัตรชัย สาริกัลยะ รวมถึง 2 รมต.ประจำสำนักนายกรัฐมนตรี ต่างเปลี่ยนใช้รถประจำตำแหน่งคันใหม่เป็นรถเบนซ์ รุ่น S350d Exclusive ที่สำนักเลขาธิการนายกรัฐมนตรี (สลน.) ทำสัญญาเช่ารถเป็นเวลา 5 ปี ตั้งแต่วันที่ 9 ส.ค.61-31 ก.ค.61 จำนวน 18 คัน อัตราค่าเช่า เดือนละ 1,013,290 บาท โดยนายวิษณุ ใช้รถทะเบียน 7 กร 9305 กรุงเทพมหานคร ซึ่งผู้สื่อข่าวถามนาย วิษณุว่า นั่งรถใหม่เป็นอย่างไรบ้าง นายวิษณุตอบอย่างอารมณ์ดีว่า ถ้าถามว่าจะใช้รถคันนี้ไปถึงเมื่อไรก็ต้องตอบว่า คงไม่ใช้ตลอดไป ใช้เท่าโรดแม็ป อาจใช้ ถึงวันที่ 24 ก.พ.62 ถ้าเลยโรดแม็ปเกิดเรื่องแน่ เมื่อถามว่าหลังวันที่ 24 ก.พ.62 จะใช้ต่ออีกไหม นายวิษณุตอบว่า ทำเนียบรัฐบาลผมยังไม่เข้าเลย,นายกฯแนะให้โอกาสเด็กพิเศษ,เมื่อเวลา 09.00 น. วันที่ 28 ส.ค. ที่ทำเนียบ รัฐบาล ก่อนประชุม ครม. พล.อ.ฉัตรชัย สาริกัลยะ รองนายกรัฐมนตรี พล.อ.อนันตพร กาญจนรัตน์ รมว. การพัฒนาสังคมและความมั่นคงของมนุษย์ นำผู้แทนสถานประกอบกิจการที่ได้รับการรับรองกิจการเพื่อสังคม 15 กิจการ เข้าพบ พล.อ.ประยุทธ์ จันทร์โอชา นายกรัฐมนตรี และหัวหน้า คสช. โดยนายกฯได้เดินชมบูธผลิตภัณฑ์ที่มาตั้งโชว์ อาทิ มูลนิธิแม่ฟ้าหลวงนำ กาแฟอาราบิก้าสายพันธุ์ Light roast มาชงให้ชิม ผลิตภัณฑ์สมุนไพรอังกาบหนู ผลิตภัณฑ์สมุนไพรสกัด บำรุงผิวหน้า เดอมาฟิลเลอร์ และนมเปรี้ยวสูตรผสมโปรไบโอติกป้องกันฟันผุ เป็นต้น จากนั้นมีเจ้าหน้าที่ตัวแทนบริษัท เด็กพิเศษ วิสาหกิจเพื่อสังคม จำกัด ที่จ้างงานเด็กพิเศษ มารายงานกิจการบริษัท โดยนายกฯกล่าวว่า ควรให้โอกาสเด็กพิเศษหาวิธีการใหม่ๆมาดูแลตามนโยบายเพื่อสังคม,ยกฟ้อง สุชาติ สลายม็อบ พธม.,ที่ศาลฎีกาแผนกคดีอาญาของผู้ดำรงตำแหน่งทางการเมือง ศาลอ่านคำพิพากษาอุทธรณ์คดีที่ป.ป.ช. เป็นโจทก์ยื่นฟ้อง พล.ต.ท.สุชาติ เหมือนแก้ว อดีต ผบช.น. ฐานเป็นเจ้าพนักงานร่วมกันปฏิบัติหน้าที่โดยมิชอบและโดยทุจริต กรณีออกคำสั่งขอคืนพื้นที่การชุมนุมจากกลุ่มผู้ชุมนุมพันธมิตรฯ ปิดล้อมทางเข้ารัฐสภาปี 2551 จนมีผู้เสียชีวิตและบาดเจ็บจำนวนมาก โดยองค์คณะพิจารณาอุทธรณ์มีมติเสียงข้างมากพิพากษายืนตามคำพิพากษาศาลฎีกาแผนกคดีอาญาของผู้ดำรงตำแหน่งทางการเมืองให้ยกฟ้อง โดยเห็นว่าจำเลยในฐานะที่เป็นผู้บัญชาควบคุมเหตุการณ์สั่งการควบคุมฝูงชนด้วยการใช้แก๊สน้ำตาตามความจำเป็นที่เหมาะสมกับสถานการณ์ขณะนั้น การใช้แก๊สน้ำตาเป็นเพียงเครื่องมือ เพื่อควบคุมฝูงชนเท่านั้น ไม่ใช่เพื่อเล็งเห็นผลเป็นอันตรายต่อชีวิตและทรัพย์สินของประชาชน ในหลายประเทศนิยมใช้กันและไม่ปรากฏว่ามีผู้เสียชีวิต,ด้าน พล.ต.ท.สุชาติกล่าวว่า สู้คดีมา 10 กว่าปี ได้รับกำลังใจจากครอบครัวและเพื่อนๆ เหตุการณ์วันนั้นทุกคนก็ทำตามหน้าที่ของตัวเอง เมื่อศาลมีคำพิพากษาเราก็ต้องน้อมรับ
ที่ประชุม คสช.เคาะใช้ ม.44 คลายล็อกการเมือง เคลียร์ทางให้ดำเนินกิจกรรมเคลื่อนไหว เปิดประชุมพรรค ตั้งกรรมการบริหารพรรค และรับสมาชิกใหม่ได้ หลังกฎหมายลูก 2 ฉบับประกาศใช้
ข่าวหน้า 1,คลายล็อก 6 ข้อ,ม.44,คลายล็อกการเมือง,ไพรมารีโหวต,ข่าวทั่วไป